钦定古今图书集成/明伦汇编/官常典/第788卷 > 韩璹
## 钦定古今图书集成/明伦汇编/官常典/第788卷 > 韩璹

按《宋史》本传：“璹字君玉，卫州汲人。登进士第，知定州
安喜县。为政彊力，能使吏不贿，守韩琦称其才，为开
封司录。嘉祐宽恤诸道，分遣使者，璹曰：‘京师诸夏本，
顾独不蒙惠乎’？乃具徭役利害上之，诏司马光、陈洙
详定条式，遂革大姓渔并之弊。提点利州路河北刑
狱，以开封府判官迎契丹使。使问：‘南朝不闻打围，何
也’？”璹曰：“我后仁及昆虫，非时不为耳。”熙宁初，为梓州
路转运使。朝廷命诸道议更役法，璹首建并纲减役
之制，纲以数计者百二十有八，衙前以人计者二百
八十有三，省役人五百。又请裁定诸州衙簿。于是王
安石言：“璹所言皆久为公私病，监司背公邀誉，莫之
或恤，而独能体上意，宜加赏。”乃下褒诏，且赐帛二百。
入为盐铁副使，以右谏议大夫知澶州。坐失举，降太
常少卿。河决，昼夜捍御。神宗念其劳，复改官大中大
夫，判将作监，转正议大夫，致仕。卒，年七十七。璹吏事
绝人，阅按牍终身不忘，澶州民怀思之。他日，郡守或
欲有所为，民必曰：“此已经韩大中矣。”以故辄止。